Lietuvos Respublikos Vyriausybė

nutarimas

DĖL VALSTYBEI NUOSAVYBĖS TEISE PRIKLAUSANČIO TURTO VALDYMO, NAUDOJIMO IR DISPONAVIMO JUO ATASKAITOS RENGIMO

2017 m. kovo 22 d. Nr. 207

Vilnius

Vadovaudamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 16 straipsnio 2 dalimi, Lietuvos Respublikos Vyriausybė nutaria:

Nustatyti, kad:

1. Valstybei nuosavybės teise priklausančio turto valdymo, naudojimo ir disponavimo juo ataskaita (toliau – Ataskaita) susideda iš šių dalių:

1.1. statistinės informacijos apie valstybei nuosavybės teise priklausantį turtą pagal Valstybės turto informacinės paieškos sistemos (toliau – VTIPS) nuostatuose, patvirtintuose Lietuvos Respublikos Vyriausybės 2009 m. liepos 22 d. nutarimu Nr. 813 „Dėl Valstybės turto informacinės paieškos sistemos steigimo ir jos nuostatų patvirtinimo“ (toliau – VTIPS nuostatai), nurodytas valstybei nuosavybės teise priklausančio turto rūšis;

1.2. valstybei nuosavybės teise priklausančių statinių, patalpų ar jų dalių (toliau – valstybės nekilnojamasis turtas) valdymo, naudojimo ir disponavimo jais apžvalgos;

1.3. centralizuotai valdomo valstybės turto valdytojo patikėjimo teise valdomo valstybės nekilnojamojo turto valdymo, naudojimo ir disponavimo juo apžvalgos;

1.4. administracinės paskirties valstybės nekilnojamojo turto, įskaitant perduoto valdyti centralizuotai, panaudojimo efektyvumo rodiklių analizės.

2. Už Ataskaitai parengti reikalingų duomenų pateikimą į VTIPS yra atsakingi VTIPS duomenų teikėjų, kaip jie suprantami pagal VTIPS nuostatus, vadovai.

3. Centralizuotai valdomo valstybės turto valdytojas turi teisę raštu kreiptis į VTIPS duomenų teikėjus dėl papildomos informacijos, kurios nėra VTIPS ir kuri reikalinga Ataskaitai parengti, pateikimo. VTIPS duomenų teikėjai, gavę centralizuotai valdomo valstybės turto valdytojo prašymą dėl papildomos informacijos pateikimo, prašomą informaciją turi pateikti raštu ne vėliau kaip per 7 darbo dienas, jeigu centralizuotai valdomo valstybės turto valdytojas motyvuotai prašo papildomą informaciją pateikti skubos tvarka, – per 3 darbo dienas nuo prašymo gavimo.

4. Centralizuotai valdomo valstybės turto valdytojas parengtą Ataskaitą iki kiekvienų metų gegužės 2 d. teikia Lietuvos Respublikos finansų ministerijai, o ši iki birželio 1 d. – Lietuvos Respublikos Vyriausybei.

5. Ataskaita skelbiama centralizuotai valdomo valstybės turto valdytojo ir Lietuvos Respublikos finansų ministerijos interneto svetainėse.

6. Šis nutarimas taikomas pateikiant 2016 ir vėlesnių kalendorinių metų Ataskaitą.

Ministras Pirmininkas	Saulius Skvernelis

Finansų ministras	Vilius Šapoka